钦定古今图书集成/明伦汇编/官常典/第566卷 > 段少连
## 钦定古今图书集成/明伦汇编/官常典/第566卷 > 段少连

按《宋史》本传：“少连，字希逸，开封人，为两浙转运副使。
旧使者所至郡县，索簿书不暇殚阅，往往委之吏胥，
吏胥持以为货。少连命郡县上簿书，悉缄识。遇事间
指取一二自阅，擿其非是者按之，馀不及阅者，全缄
识以还。由是吏不能为奸，而州县簿书莫敢不治矣。
部吏有过，召诘曰：‘闻子所为若此，有之乎？有当告我，
我容汝自新；苟以为无，吾不使善人被谤，即为汝辨
明矣’。”吏不敢欺，皆以实对。少连每得其情，谆谆戒饬
使去，后有能自改过者，犹保任之。秀州狱死，无罪人，
时少连在杭，吏畏恐聚谋，伪为死者服罪款，未及缀
尸，少连已拏舟入城。讯狱，吏具服请罪，以为神明。是
时，郑向守杭，无治才，讼者不服，往往自州去，径趋少
连，少连一言处决，莫不尽其理。徙使淮南兼发运司
事，迁龙图阁直学士、知泾州，改渭州，命未至而卒。